**B. Osobitná časť**

**K čl. I**

Navrhuje sa odložiť účinnosť zákona č. 280/2019 Z. z., ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov v častiach upravujúcich informačný systém sociálnych služieb z 1. januára 2021 na 1. január 2022.

Dôvodom je skutočnosť, že Ministerstvo investícií, regionálneho rozvoja a informatizácie SR pripravuje zásadné zmeny vo fungovaní štátnych informačných systémov, a preto je nevyhnutné účinnosť informačného systému odsunúť za účelom prehodnotenia jeho obsahu s prihliadnutím na zámery v oblasti sociálnych služieb vychádzajúce z Programového vyhlásenia vlády SR na roky 2020-2024, ako aj za účelom prípadného získania výhodnejších cenových ponúk pre štát pre zákazku na tvorbu tohto informačného systému.

V nadväznosti na to je potrebné upraviť aj príslušné prechodné ustanovenia upravujúce prechod na informačný systém pri jeho účinnosti od 1. januára 2022.

**K Čl. II**

Navrhuje sa, aby predložený návrh zákona nadobudol účinnosť 31. decembra 2020 tak, aby bol zabezpečený odklad účinnosti zákona v jeho dotknutej časti, ktorá mala nadobudnúť účinnosť 1. januára 2021 až 1. januára 2022.